Dôvodová správa
Všeobecná časť     

	Návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a zákon                    č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov sa predkladá na základe Plánu legislatívnych úloh vlády                      na rok 2005. 

	Do tohto zákona sa preberá smernica Európskeho spoločenstva, ktorá upravuje zásadu rovnakého zaobchádzania v prístupe k zamestnávaniu, v odbornej príprave, v postupe v zamestnaní a v úprave pracovných podmienok. Táto zásada sa v návrhu zákona premieta do informačnej povinnosti služobného úradu v súvislosti s predpismi prijatými na ochranu pred diskrimináciou. Návrh zákona súčasne vytvára právne predpoklady na uplatnenie sankcií v prípade porušenia zásady rovnakého zaobchádzania. 

V návrhu zákona sa zvyšuje hodnostný príplatok. I týmto krokom sa zosúlaďuje systém odmeňovania v ozbrojených bezpečnostných zboroch Slovenskej republiky so systémom odmeňovania v ozbrojených zboroch členských štátov Európskej únie a NATO. Hodnostný príplatok sa navrhuje zvýšiť u všetkých druhov hodností o 750 Sk. 
	
	Ďalšie navrhované zmeny súvisia so zmenami zdravotnej legislatívy a majú právne prispôsobiť túto legislatívu potrebám subjektov podliehajúcich pod režim tohto zákona.
         	
	Návrh zákona je v súlade s Ústavou Slovenskej republiky, ústavnými zákonmi a zákonmi Slovenskej republiky, ako aj s medzinárodnými zmluvami a medzinárodnými dokumentmi, ktorými je Slovenská republika viazaná.

	Finančné dopady návrhu zákona na štátny rozpočet sú súčasťou zhodnotenia finančných, ekonomických, environmentálnych vplyvov a vplyvov na zamestnanosť.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda SR

2.	Názov návrhu právneho predpisu: návrh zákona, ktorým sa mení a dopĺňa zákon          č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov 

3. Záväzky Slovenskej republiky vo vzťahu k Európskym spoločenstvám    a Európskej únii:

a)	identifikácia záväzkov vyplývajúcich zo Zmluvy o pristúpení Slovenskej republiky k Európskej únii, 
       žiadne
b)	identifikácia prechodných období vyplývajúcich zo Zmluvy o pristúpení Slovenskej republiky k Európskej únii,
       žiadne
c)	lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:   najneskôr 5.10. 2005.

      4. Problematika návrhu právneho predpisu:
a)	je upravená v práve Európskych spoločenstiev,
SMERNICA RADY 76/207/EHS z 9. februára 1976 o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky v znení SMERNICE 2002/73/ES EURÓPSKEHO PARLAMENTU A RADY z 23. septembra 2002, ktorou sa mení a dopĺňa smernica Rady 76/207/EHS o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky

b)	je/nie je upravená v práve Európskej únie,

c) je upravená rozhodnutiami Súdneho dvora Európskych spoločenstiev alebo Súdu  prvého stupňa Európskych spoločenstiev.
Rozhodnutie č.19/81 zo 16. februára 1981 -  Rovnaká odmena a pracovné podmienky pre    
mužov a ženy.
Rozhodnutie č.165/82 z 8.novembra 1983 – Porušenie povinnosti štátu vo veci rovnakého  
zaobchádzania pre mužov a ženy.
Rozhodnutie č.248/83 z. 21. mája 1985  - Rovnaké zaobchádzanie pre mužov a ženy.
  Rozhodnutie č.312/86 z 25. októbra 1988 – Rovnaké zaobchádzanie pre mužov  ženy –  transpozícia smernice 76/207/EHS.
   Rozhodnutie č.318/86 z 30. júna 1988 – Rovnaké zaobchádzanie pre mužov a ženy – prístup  k pozíciám v štátnej službe.
Rozhodnutie č.187/98 z 28.októbra 1999 – Porušenie splnenia povinnosti členského štátu – článok 119 Zmluvy o ES – Smernice 75/117/EHS a 79/7/EHS – rovnaká odmena pre mužov a ženy.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev a právom Európskej únie:

a) úplná 
b) čiastočná 
c) žiadna 
d) neaplikovateľnosť  
e) bezpredmetnosť 

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov): G: MPSVR SR, SG: MV SR
Osobitná časť
	
K článku I

K bodu 1
	Navrhovaným ustanovením § 2a ods. 5  sa preberá článok 8 Smernice Rady 76/207/EHS o implementácii zásady rovnakého zaobchádzania s mužmi a ženami, pokiaľ ide o prístup k zamestnávaniu, odbornej príprave a  postupu v zamestnaní a o pracovné podmienky, ktorý ukladá prijať povinnosť oboznámiť zamestnancov s predpismi prijatými na základe smernice, ako aj so všetkými už prijatými relevantnými predpismi v tejto oblasti.   
	Zo smernice 2002/73/ES, ktorou sa mení a dopĺňa smernica 76/207/EHS, vyplynula povinnosť pre členské štáty ustanoviť účinné a primerané sankcie v prípade porušenia zásady rovnakého zaobchádzania. Premietnutím tejto povinnosti je ustanovenie § 2a ods. 6, podľa ktorého sa prípadné porušenie zásady rovnakého zaobchádzania považuje za porušenie služobnej povinnosti policajta, čím sa vytvorí zákonný predpoklad pre vyvodenie sankcie za uvedené konanie podľa tohto zákona.

K bodu 2
Ide o právnu úpravu súvisiacu s prijímacím konaním a s novou zdravotníckou legislatívou. 

K bodu 3
	Navrhuje sa aby sa do doby výsluhových rokov v hodnosti nezapočítala doba dočasnej neschopnosti na výkon štátnej služby, ak došlo k porušeniu liečebného režimu policajtom.

K bodu 4
	V súlade s požiadavkou právnej ochrany príslušníka v stálej štátnej službe je nevyhnutné, aby takýto príslušník bol pri vzniku niektorého z dôvodov uvedených v § 35 ods. 1 zákona prevedený alebo preložený na inú funkciu. Je preto postačujúce v odseku 5 citovaného ustanovenia uviesť celý odsek 1, bez uvádzania jeho jednotlivých písmen. 	

K bodu 5
	Navrhnuté ustanovenie predstavuje pre policajta právnu garanciu pri presadzovaní dodržiavania zásady rovnakého zaobchádzania. Cieľom navrhovaného ustanovenia je poskytnúť policajtovi možnosť riešiť prípadné porušovanie alebo nedodržiavanie uvedenej zásady aj formou sťažnosti. 

K bodu 6
	Navrhuje sa aby sa do času výkonu štátnej služby pre vznik nároku na dovolenku nezapočítala doba dočasnej neschopnosti na výkon štátnej služby, ak došlo k porušeniu liečebného režimu policajtom.

K bodu 7 

Zvýšenie hodnostného príplatku sa navrhuje u všetkých druhov hodností o 750 Sk.

K bodu 8  
	Osobné údaje príslušníkov Slovenskej informačnej služby sú utajovanou skutočnosťou. V prípade, že by Slovenská informačná služba príslušníkovi, ktorý si neprevezme služobný príjme v deň výplaty bol tento služobný príjem zasielaný poštou mohlo by dôjsť k oboznámeniu sa utajovaných skutočností nepovolanými osobami. 

K bodu 9 
	Dňom 24. 2. 2005 nadobudla účinnosť Zmluva medzi Slovenskou republikou a Českou republikou o policajnej spolupráci. Zmiešané hliadky podľa čl. 13  tejto zmluvy  budú zložené z príslušníkov hraničnej a cudzineckej polície PZ a príslušníkov polície Českej republiky. Dňom 1. 7. 2005 vstúpila do platnosti Zmluva medzi Slovenskou republikou a Rakúskou republikou o policajnej spolupráci.  Zmiešané hliadky podľa čl. 14 ods. 1  tejto zmluvy  budú zložené z príslušníkov hraničnej a cudzineckej polície PZ a príslušníkov miestne príslušných bezpečnostných orgánov Rakúskej republiky.

	Tieto zmluvy obsahujú ustanovenia, na základe ktorých bude vykonávaný spoločný výkon služby v boji proti trestnej činnosti, pri ochrane verejného poriadku a pri ochrane štátnej hranice. Zmiešaná hliadková činnosť bude vykonávaná  až do vzdialenosti 10 km od štátnej hranice smerom do vnútrozemia  zmluvných strán.

	Z uvedeného dôvodu je potrebné pre týchto príslušníkov PZ zaradených v zmiešaných hliadkach zabezpečiť náhradné stravovanie formou stravného v cudzej mene rovnako ako policajti vykonávajúci pasovú kontrolu na území cudzieho štátu.

K bodu 10
Navrhujú sa zapracovať úpravy, ktoré vyplynuli zo zmeny zdravotníckej legislatívy. Predstavujú zabezpečenie zdravotnej starostlivosti o policajtov na úrovni dosiahnutej pred 1.1.2005. Zohľadnia sa tak zvýšené požiadavky na zdravotný stav policajta a zamestnanca pri vykonávaní špecifických činností. 

K bodu 11
Navrhuje sa úprava, ktorá rieši problémy vzniknuté zrušením zákona č. 280/1998 Z.z. o Spoločnej zdravotnej poisťovni a narušujú poskytovanie zdravotnej starostlivosti pre policajtov. Právne sa vymedzuje pojem špecifická zdravotná starostlivosť, ktorý zahŕňa periodické a mimoriadne preventívne lekárske prehliadky a zdravotná starostlivosť poskytovaná pri služobnej príprave policajtov, zabezpečovaní osôb a objektov  a určených krízových situácií.

K bodu 12
Navrhuje sa vypustiť predmetné ustanovenie, pretože dôvody, pre ktoré sa policajt prepustí zo služobného pomeru sú taxatívne vymenované v § 192 ods. 1 zákona. Ďalšia konkretizácia dôvodov prepustenia nad rámec § 192 ods. 1 písm. e) zákona, by znamenala rozšírenie už existujúcich zákonných dôvodov. Tie nie je možné stanoviť vykonávacím predpisom, ale priamo zákonom. 

K bodu 13
Ide o zosúladenie s aktuálnou právnou úpravou v zdravotníctve. Prieskumné konanie je posúdenie zdravotného stavu policajta za účelom určenia jeho zdravotnej spôsobilosti na ďalší výkon štátnej služby. Lekárske vyšetrenia, ktoré sú potrebné na toto posúdenie nie sú hradené z verejného zdravotného poistenia. Takéto lekárske posudky a výpis zo zdravotnej dokumentácie uhrádza fyzická alebo právnická osoba, na ktorej vyžiadanie sa poskytujú (§ 8 a ods. 10. § 38 zákona č. 577/2004 Z. z.).

K bodom 14 a 15
	Ide o transpozičné ustanovenia návrhu zákona.

K článku II
	
K bodu 1 a 2  
	Ide o tú istú úpravu ako v článku I  body 1 a 2. 

K bodu 3
	Navrhuje sa v  súvislosti  s vypustením povinností vykonať základnú vojenskú službu alebo náhradnú vojenskú službu. 

K článku III
Účinnosť zákona sa navrhuje so zreteľom na predpokladanú dĺžku legislatívneho procesu.